《和刘实之喜雨》
宋代·黄榦

忽忽久不乐，中肠若焦焚。
非无一樽酒，高堂细论文。
尘俗了不知，学殖聊自耘。
念此农事毕，膏雨犹未均。
东郊与西畴，祷旱胡纷纷。
长年四月诗，蜗舍嗟梅蒸。
旱魃逞威虐，晹乌丽朱明。
风伯真可讼，田祖非无神。
曷不驾飞龙，一息万里奔。
兀坐正长吁，仰瞻白云屯。
须臾梧桐上，策策琅玕声。
清声一线流，澒洞如盆倾。
只此一日泽，便想百室盈。
呼童索浊醪，为我驱愁襟。
珠玉忽满前，语句何清新。
此意久不传，举坐为君兴。
鸡虫无了时，江阁聊自凭。
窃恐读君诗，愁杀闭糴人。